**ELŐTERJESZTÉS**

**Szombathely Megyei Jogú Város Közgyűlése Gazdasági és Városstratégiai Bizottságának 2016. augusztus 17-i rendkívüli ülésére**

**Javaslat eszközbeszerzés vásárlásának támogatására**

A Nyugat-magyarországi Egyetem Savaria Egyetemi Központja (a továbbiakban Egyetem) – Szombathely Megyei Jogú Város gazdaságfejlesztési programjához igazodva – 2015. szeptemberében indította el Szombathelyen a gépészmérnök képzést. A mérnökképzés infrastruktúrájának biztosítására az elmúlt időszakban mintegy 400 millió Ft-ot fordított az Egyetem, illetve az Emberi Erőforrások Minisztériuma.

A képzéshez szükséges laboratórium kialakításához nélkülözhetetlen volt egy nagyérzékenységű, világszínvonalú, pásztázó elektronmikroszkóp megvásárlása, melynek beszerzési ára 182.622.0000,- Ft volt. Az Egyetem likviditási problémái miatt a mikroszkóp beszerzéséhez szükséges forrást a Regionális Pedagógiai Szolgáltató és Kutató Központ előlegezte meg.

Az Egyetem azzal a kéréssel fordult Önkormányzatunkhoz, hogy a műszer beszerzését 91.311.000,- Ft összeggel támogassa. A kérelem az előterjesztés melléklete.

Szombathely Megyei Jogú Város Közgyűlése az Önkormányzat 2016. évi költségvetéséről szóló 5/2016. (III.1.) rendeletének 10. § (11) bekezdésében az alábbiak szerint rendelkezik a „Gazdaságfejlesztés, mérnök képzés” címén rendelkezésre álló előirányzat felhasználásáról:

„A „Gazdaságfejlesztés, mérnök képzés” előirányzatának felhasználásáról a gazdaságfejlesztésért felelős alpolgármester javaslata alapján 10.000 e Ft összeghatárig a Polgármester dönt, 10.000 e Ft összeghatár felett a Gazdasági és Városstratégiai Bizottság dönt.”

A beszerzett mikroszkóp hosszú távon szolgálja a korszerű mérnökképzést, ezáltal Szombathely város gazdaságfejlesztési céljainak megvalósulását. Mindezekre tekintettel kérem a Tisztelt Bizottságot, hogy a műszer beszerzési árának 50 %-át támogatásként biztosítani szíveskedjék.

Tekintettel arra, hogy a mikroszkóp beszerzéséhez szükséges forrást a Regionális Pedagógiai Szolgáltató és Kutató Központ biztosította, a támogatást a Regionális Pedagógiai Szolgáltató és Kutató Központ részére szükséges átadni.

Kérem a Tisztelt Bizottságot, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2016. augusztus „ ”

 **/: Dr. Puskás Tivadar :/**

**HATÁROZATI JAVASLAT**

**…/2016. (VIII.17.) GVB. számú határozat**

1. A Gazdasági és Városstratégiai Bizottság a „Javaslat eszközbeszerzés vásárlásának támogatására” című előterjesztést megtárgyalta. A Bizottságaz Önkormányzat 2016. évi költségvetéséről szóló 5/2016. (III.1.) rendeletének 10. § (11) bekezdésében meghatározott jogkörében eljárva a költségvetésben „Gazdaságfejlesztés, mérnök képzés” címén rendelkezésre álló előirányzat terhére a Nyugat-magyarországi Egyetem Savaria Egyetemi Központja által folytatott gépészmérnök képzéshez szükséges pásztázó mikroszkóp beszerzésének költségeihez 91.311.000,- Ft támogatást biztosít.
2. A Bizottság felkéri a polgármestert, hogy a mikroszkóp beszerzésre vonatkozó támogatási szerződést a beszerzést lebonyolító Regionális Pedagógiai Szolgáltató és Kutató Központtal kösse meg.

**Felelősök:** Lendvai Ferenc, a Bizottság elnöke

 /A végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal (1. pont vonatkozásában)

 2016. augusztus 31. (2. pont vonatkozásában)